Diari Oficial de la Generalitat Valenciana


Sumari del DOGV 7943, del 23-12-2016 (2016/10262)

RESOLUCIÓ de 20 de desembre de 2016, del president de CulturArts Generalitat, per a la concessió d'ajudes per a millora de la producció audiovisual valenciana i, en concret, per al desenvolupament i preparació de projectes de llargmetratges de ficció, animació i documentals per a l'any 2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7943

Data del DOGV
:   23-12-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/10820


Data del document
:   20-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 20 de desembre de 2016, del president de CulturArts Generalitat, per a la concessió d'ajudes per a millora de la producció audiovisual valenciana i, en concret, per al desenvolupament i preparació de projectes de llargmetratges de ficció, animació i documentals per a l'any 2016. [2016/10038]  
Vistes les actuacions realitzades per a la tramitació i resolució dels expedients incoats com a conseqüència de les sol·licituds presentades en el marc de la Resolució de 16 de setembre de 2016, del president de CulturArts Generalitat (DOCV 7879, 22.09.16), en atenció als següents  
  
Antecedents de fet  
Primer. Per mitjà de l'esmentada resolució de 16 de setembre de 2016, es va convocar la concessió d'ajudes per a la millora de la producció audiovisual valenciana i, en concret, per al desenvolupament i preparació de projectes de llargmetratges de ficció, animació i documentals per a l'any 2016, d'acord amb allò que s'ha previst a l'Ordre 33/2016, de 18 de juliol, de la Conselleria d'Educació, Investigació, Cultura i Esport (DOCV 7832, 20.07.2016) per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat.  
  
Segon. De conformitat amb el que estableix l'apartat primer del resolc tercer de la convocatòria, el termini de presentació de sol·licituds era de 15 dies naturals, a comptar del següent al de la publicació de la convocatòria en el Diari Oficial de la Comunitat Valenciana, per la qual cosa va finalitzar el 7 d'octubre de 2016, havent-se presentat trenta-nou (39) sol·licituds per part de les diferents persones i entitats interessades.  
  
Tercer. Per acord del president de CulturArts Generalitat, de 18 d'octubre de 2016, va ser nomenada la comissió tècnica de valoració de les sol·licituds prevista en el resolc quart de l'esmentada resolució de 16 de setembre de 2016.  
Quart. Constituïda a este efecte i reunida en sessió el 30 de novembre de 2016, va procedir a valorar les sol·licituds d'acord amb els criteris establits en el resolc quint de la resolució de 16 de setembre de 2016, emetent el corresponent informe i proposta.  
  
Fonaments de dret  
Primer. Les disposicions de caràcter bàsic contingudes en la Llei 38/2003, de 17 de novembre, General de Subvencions (BOE 276, 18.11.2003).  
Segon. La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions (DOCV 7464, 12.02.2015) i especialment allò que s'ha disposat en el seu títol X.  
Tercer. L'Ordre 33/2016, de 18 de juliol, de la Conselleria d'Educació, Investigació, Cultura i Esport (DOCV 7832, 20.07.2016) per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (d'ara en avant ordre bases reguladores).  
Quart. L'esmentada Resolució de 16 de setembre de 2016, del president de CulturArts Generalitat, per la qual es convoca la concessió d'ajudes per a la millora de la producció audiovisual valenciana i, en concret, per al desenvolupament i preparació de projectes de llargmetratges de ficció, animació i documentals per a l'any 2016 (DOCV 7879, 22.09.16).  
Quint. El Decret 141/2014, de 5 de setembre, del Consell, publicat en el DOCV núm.7355 de 08.09.14, pel qual es modifica el Reglament d'Organització i Funcionament de CulturArts Generalitat, aprovat pel Decret 5/2013, de 4 de gener, que contempla en l'article 2, punt 2, lletra l, entre les funcions d'esta entitat pública, la convocatòria i gestió de subvencions, ajudes i incentius de les diferents matèries culturals integrades en CulturArts Generalitat.  
En relació a això, el seu article 4, punt 2, lletra j, disposa que correspon a la Presidència: «Convocar i resoldre la concessió d'incentius, ajudes i subvencions i aprovar les bases corresponents».  
Per tot això, en virtut dels antecedents de fet i fonaments de dret citats i la resta de normativa d'aplicació, vista l'acta i la proposta evacuada per la comissió tècnica així com la proposta de resolució elevada pel director general de CulturArts Generalitat, atenent al que preveu l'article 7 de l'ordre bases reguladores i en l'exercici de les competències per a la concessió de les ajudes que tinc atribuïdes d'acord amb els preceptes esmentats del Reglament d'organització i funcionament de CulturArts Generalitat, resolc:  
  
Primer  
Concedir les ajudes a les persones i entitats beneficiàries que es relacionen en l'annex I, de la present resolució, d'acord amb la puntuació obtinguda segons la baremació de la comissió tècnica de valoració, amb càrrec al crèdit previst en la secció 09, entitat 00195, en la línia de subvenció S4006000, «Millora de la producció audiovisual valenciana», per un import global màxim de 192.000 ?, inclòs en el capítol IV del pressupost de CulturArts Generalitat.  
S'ha pres en consideració el que disposa el punt 2 del resolc segon: «Es concedirà un màxim de dotze ajudes de 16.000 ?, de conformitat amb el màxim establit en l'article 9, punt 9.2.1, de l'ordre bases reguladores, per al desenvolupament de projectes de llargmetratges de ficció, animació i documental. Del dit import, 8.000 - correspondran a l'autor o autors del guió i 8.000 - a l'empresa productora que desitge realitzar el desenvolupament del projecte».  
  
Segon  
Nomenar com a suplents a les persones i entitats relacionades en l'annex II per ordre de puntuació, en els que recaurà l'ajuda en cas de possibles renúncies, d'acord amb el que preveu l'article 7, punt 2 de l'ordre bases reguladores i els projectes dels quals no han sigut estimats per sobrepassar-se el nombre màxim d'ajudes fixat en la convocatòria, amb indicació de la puntuació atorgada a cadascú d'ells en funció dels criteris de valoració aplicats.  
  
Tercer  
Denegar l'ajuda a les sol·licituds presentades per a la millora de la producció audiovisual en valencià i, en concret, per al desenvolupament i preparació de projectes de llargmetratges de ficció, animació i documentals per a l'any 2016, relacionades en l'annex III, basant-se en el que preveu el punt 4 del resolc quint de la resolució de 16 de setembre: «La proposta que eleve la comissió tècnica de valoració no podrà incloure cap sol·licitud que no haja aconseguit una puntuació mínima, de 25 punts, ordenant-les en funció de la puntuació obtinguda, segons el que estableix l'article 3, punt 3.2.0.7 de l'ordre bases reguladores».  
  
En conseqüència queden exclosos els projectes que no han aconseguit 25 punts.  
  
Quart  
Arxivar els projectes següents:  
- Exp D-11/16, Els primers pantalons, d'Endora Produccions, SL, atés que valorat el guió, la comissió tècnica de valoració va advertir que dos projectes de la mateixa empresa figuraven, per ordre de puntuació, entre els dotze primers, per la qual cosa es va aplicar el que preveu el punt 4 del resolc primer de l'esmentada resolució de 16 de setembre: «No es podrà concedir més d'una ajuda per sol·licitant».  
En conseqüència. per acord unànime de la comissió, es va excloure el que havia obtingut menor puntuació dels dos projectes, incorporant-se a l'informe d'adjudicació d'ajudes el projecte de desenvolupament del llargmetratge documental La veu furtiva (Exp. D-8/16).  
- Exp. D-9/16, Destroy, de Frameover, SLU, al no haver aportat en el termini de presentació de sol·licituds tota la documentació preceptiva no esmenable, i tenint en compte el que disposa el punt 4 del resolc tercer de la resolució de 16 de setembre: «La documentació no administrativa prevista en l'apartat 3.6 d'aquest punt tercer haurà de presentar-se inexcusablement dins del termini per a presentar les sol·licituds i en cas de no fer-ho se li tindrà per desistides les persones sol·licitants en la seua petició».  
Cinqué  
No figuren en el procediment i no s'han tingut en compte altres fets, ni altres al·legacions i proves que les adduïdes per les persones i entitats interessades, per la qual cosa la present resolució té caràcter de definitiva, d'acord amb el que disposa el punt 7 de l'article 6 d'ordre bases reguladores.  
  
Sisé  
Les ajudes concedides per mitjà d'esta resolució estan acollides al règim de minimis establit en el Reglament UE número 1407/2013, de la Comissió, de 18 de desembre de 2013 (DOUE L352, 24.12.2013) relatiu a l'aplicació dels articles 107 i 108 del Tractat UE a les ajudes de minimis.  
  
Seté  
Les persones i entitats beneficiàries hauran de complir les obligacions i normes de justificació previstes en els resolcs seté i huité de la Resolució de 16 de setembre de 2016, del president de CulturArts Generalitat, per la qual es convoca la concessió d'ajudes per a la millora de la producció audiovisual valenciana i, en concret, per al desenvolupament i preparació de projectes de llargmetratges de ficció, animació i documentals per a l'any 2016.  
El termini màxim per a la presentació dels documents justificatius de les ajudes serà el 31 de desembre de 2016.  
  
De conformitat amb el que estableixen els articles 112, 123 i 124 de la Llei del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del president de CulturArts Generalitat, en qualitat d'òrgan competent per a concedir les ajudes en el termini d'un mes a comptar de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos a comptar de l'endemà de la seua publicació en el Diari Oficial de la Generalitat Valenciana.  
  
València, 20 de desembre de 2016.- El president de CulturArts Generalitat: Vicent Marzà Ibáñez.